Valikkursus „Avalik esinemine: teekond veenva esinemiseni“
1. Õppe- ja kasvatuseesmärgid
Gümnaasiumi avaliku esinemise kursusega taotletakse, et õpilane:
1) väljendab ennast suulises keelekasutuses selgelt, enesekindlalt ja sobivalt erinevates suhtlusolukordades;
2) oskab kavandada, koostada ja esitada eesmärgistatud ning kuulajale mõjusat kõnet;
3) arendab teadlikult hääle, kehakeele, kohalolu ja esinemisoskuse kasutamist;
4) oskab luua kuulajatega kontakti, kuulata eesmärgistatult ning osaleda tulemuslikus dialoogis;
5) argumenteerib veenvalt, kasutab asjakohaseid tõendeid ning oskab oma seisukohti põhjendada ja kaitsta;
6) oskab analüüsida enda ja teiste esinemist, võtta vastu konstruktiivset tagasisidet ning kujundada isikliku arengutee.
2. Kursuse lühikirjeldus
Praktilise suunitlusega suulise eneseväljenduse kursus keskendub avaliku esinemise kui tervikliku oskuse arendamisele. Kursus liigub seitsme omavahel seotud osa kaudu tähelepanu haaramisest ja tugeva sissejuhatuse loomisest kuni kuulamise, argumenteerimise ja väitluseni. Õppetöös seotakse kõne koostamine, esitamine, suhtlemine ja eneseanalüüs; olulisel kohal on korduv harjutamine, tagasiside ning enda esinemisstiili kujundamine.
Kursus arvestab gümnaasiumiõpilase arengutaset ning käsitleb väitlust ühe avaliku esinemise ja argumenteeritud suhtluse vormina. Õppetöös rakendatakse ka kaasaegseid rahvusvahelisi avaliku esinemise ja kommunikatsiooni käsitlusi, sealhulgas Vinh Giangi praktilise lähenemise põhimõtteid, milles pööratakse tähelepanu häälele, kohalolule, kehakeelele, selgele sõnumile, lugude jutustamisele ja suhtluskontaktile.
Kursuse maht on 35 ainetundi ning õppetöö on valdavalt praktiline ja harjutuspõhine.
3. Õpitulemused
Kursuse lõpul õpilane:
1) tunneb avaliku esinemise peamisi eesmärke, olukordi ja vorme ning oskab valida olukorrale sobiva esinemisviisi;
2) oskab kujundada kõne tugeva sissejuhatuse, selge sõnumi ja loogilise ülesehitusega ning esitada selle mõjusalt;
3) kasutab teadlikult häält, kõnetempot, pause, rõhke, kehakeelt, ruumi ja silmsidet, et toetada sõnumi mõjusust;
4) oskab kohandada oma sõnumit kuulajale, luua kontakti ning kasutada isiklikku lugu ja näiteid tähendusliku ühenduse loomiseks;
5) kuulab eesmärgistatult, esitab asjakohaseid küsimusi, reageerib sisuliselt ning osaleb dialoogis lugupidavalt;
6) eristab eetose, paatose ja logose rolli veenmisel ning rakendab neid eesmärgipäraselt;
7) koostab selge teesi ja ülesehitusega argumendi, kasutab usaldusväärseid allikaid ja tõendeid ning teeb põhjendatud järeldusi;
8) tunneb väitluse põhialuseid ja erinevaid väitlusvorme ning oskab osaleda väitluses nii kõneleja, küsija kui ka tagasisidestajana;
9) analüüsib enda ja kaaslaste esinemist ning seab saadud tagasiside põhjal konkreetseid arengueesmärke.
4. Õppesisu
I ja II. Sissejuhatus – kõnelemine ja esinemine
Avalik esinemine kui tänapäeva suhtluse ja eneseväljenduse oskus. Esinemise eesmärk ja kuulaja. Tugeva alguse loomine: tähelepanu haaramine üllatava fakti, intrigeeriva küsimuse, väite või muu sobiva võttega; isikliku loo kasutamine kontakti loomiseks; kõne eesmärgi ja põhisõnumi selge sõnastamine. Kõne ülesehituse põhimõtted, ettevalmistus, harjutamine ja esinemisärevusega toimetulek. Erinevad kõne liigid ja avaliku esinemise olukorrad.
III. Kõnelemine kui suhtlemine
Kõne kui suhtlusolukord. Kõneleja, kuulaja, sõnum ja kontekst. Kontakti loomine kuulajatega ning kuulaja vajaduste ja ootustega arvestamine. Suhtlustõkked ja nende ennetamine. Kõneleja kohalolu, huvitavus ja kaasatus. Monoloogi ja dialoogi erinevused ning sobiva suhtlusviisi valik.
IV. Hääl ja keha ning nende talitsemine
Hääl kui esineja põhiline instrument. Hääle tugevus, kõrgus, tempo, rütm, pausid, artikulatsioon ja intonatsioon. Kõne selgus ja parakeel. Kehakeel, näoilme, žestid, kehahoiak, liikumine, ruumikasutus ja silmside. Kuidas kasutada häält ja keha sõnumi võimendamiseks ning kuidas vältida sõnumiga vastuollu minevaid mitteverbaalseid võtteid.
V. Kõnelemine kui eneseväljendus
Isikliku esinemisstiili kujundamine. Oma hääle ja loomuliku väljendusviisi leidmine. Mõtete selge, arusaadav ja veenvalt sõnastamine. Keelekasutus, sõnavara ja sõnumi lihtsus. Lugude jutustamine, näited, kujundlikkus ja meeldejäävus. Eetiline eneseesitlus ja autentsus. Esinemise visuaalne toetamine ning visuaalsete abivahendite otstarbekas kasutamine.
VI. Kuulamine
Kuulamine kui tõhusa suhtlemise alus. Aktiivne ja eesmärgistatud kuulamine, kohalolu ning kuuldu mõtestamine. Küsimuste esitamine, repliik ja vastamine. Erinevad kuulajatüübid ja kuulamistakistused. Tagasiside andmine ja vastuvõtmine. Külalisesinejate ning avalike kõnede vaatlus ja analüüs: mida saab õppida teiste esinejate võtetest ning kuidas kohandada toimivaid võtteid oma stiiliga.
VII. Argumenteerimine ja väitlus
Argumenteerimine kui veenva avaliku esinemise osa. Retoorika kolm alustala: eetos (usaldusväärsus), paatos (emotsionaalne mõju) ja logos (loogika, tõendid ja faktid). Tugeva argumendi ülesehitus: selge teesi sõnastus, seletus, tõestus ja allikad ning järeldus. Usaldusväärsete allikate, näidete, statistika ja tunnistuse kasutamine. Veenmise ja mõjutamise eetilised piirid.
Väitlus kui argumenteeritud avaliku esinemise vorm. Väitluse olemus ja eesmärgid, erinevad väitlusvormid ning Eesti Väitlusseltsi põhimõtete tutvustamine. Seisukoha kujundamine ja kaitsmine, vastaspoole argumentide kuulamine, ümberlükkamine, küsimuste esitamine ja vastamine. Ristküsitluse põhimõtted, väitleja rollid ning kohtuniku või vaatleja töö. Rõhk ei ole üksnes argumendi „võitmisel“, vaid põhjendatud mõttevahetusel, kriitilisel mõtlemisel ja sisukal dialoogil.
5. Õppetegevus
Praktilised tööd (lühikõnede, informatiivsete ja veenvate kõnede koostamine ja esitamine, harjutused paaris ja rühmas, improvisatsioonilised kõneharjutused, lugude jutustamine, hääle- ja kehakeele harjutused, õpiarutelud, rollimängud, väitlused ja ristküsitlused), heli- ja videosalvestused ning nende analüüs. Õppetöös kasutatakse kaaslaste tagasisidet, eneseanalüüsi ja vaatlust. Võimaluse korral analüüsitakse külalisesinejate ning avalike kõnede näiteid. Kursuse praktiliseks väljundiks võib olla TNG Tornikõne või muu avaliku esinemise sündmus, mille käigus rakendatakse õpitut ning antakse esinejatele õpitud teooriale tuginevat tagasisidet.
6. Üldpädevuste kujundamine
Kursus arendab järgmisi gümnaasiumis taotletavaid pädevusi:
1) õpilane väljendab ennast selgelt ja lugupidavalt, järgib suhtlemisel üldtunnustatud väärtusi ja eetilisi põhimõtteid;
2) õpilane vastutab oma valikute, ettevalmistuse ja esinemise eest ning arendab enesejuhtimise ja eneseanalüüsi oskust;
3) õpilane oskab töötada paaris ja rühmas, kuulata teisi ning panustada ühise eesmärgi saavutamisse;
4) õpilane kasutab korrektset ja väljendusrikast eesti keelt ning oskab oma mõtteid suuliselt põhjendada;
5) õpilane mõtleb kriitiliselt ja loovalt, hindab väiteid ja tõendeid ning põhjendab oma seisukohti;
6) õpilane arendab julgust osaleda ühiskondlikus arutelus, oskab pidada dialoogi, lahendada erimeelsusi ning käituda tolerantselt.
7. Õppekirjandus
K. Aava õpik „Veenmiskunst“
K. Aava õpik „Kõnekunst“
M. Kaldjärve õpik „Argumendi jõud“
Eesti Väitlusseltsi õpik „Arutlev haridus“
Vinh Giangi avaliku esinemise ja kommunikatsiooni õppematerjalid ning videomaterjalid.
Õpetaja koostatud ja kursuse käigus jagatavad õppematerjalid, näidiskõned ning audiovisuaalsed materjalid.
Täiendava akadeemilise taustana võib kasutada TalTechi õppeaine „Avalik esinemine“ käsitlusi avaliku esinemise ettevalmistamise, kõne ülesehituse, hääle, kehakeele, visuaalsete abivahendite ja tagasiside kohta.
8. Füüsiline õpikeskkond
Tehnilised vahendid (arvuti, projektor või ekraan, mikrofon, kõlarid, videokaamera või nutiseade, diktofon), võimalus esinemiste salvestamiseks ja taasesitamiseks ning õpperuumi mööbli ümberpaigutamise võimalus. Õppetöö võib toimuda ka väljaspool tavapärast klassiruumi, sh kooli üritustel ja avaliku esinemise sündmustel.
9. Hindamine
Aluseks on õpilase individuaalne areng, praktiliste esinemisoskuste kujunemine ning oskus rakendada kursusel õpitut. Kursuse alguses kaardistatakse õpilase esinemisoskuse hetkeolukord ning sõnastatakse isiklikud arengueesmärgid. Kursuse jooksul antakse praktiliste ülesannete täitmisel konstruktiivset ja võimaluse korral tõenduspõhist tagasisidet. Hindamine on arvestatud/mittearvestatud ehk mitteeristav.
Kursuse läbimise eelduseks on vähemalt 80% tundidest osavõtt ning vähemalt 5 arvestatud tagasisidestatud praktilist tööd. Praktiliste tööde hulka võivad kuuluda eri tüüpi kõned, argumenteerimis- ja väitlusülesanded, kuulamis- ja tagasisideülesanded ning eneseanalüüs.
Kursuse lõpus koostab õpilane eneseanalüüsi, milles hindab oma arengut, toob välja tugevused ja arengukohad ning sõnastab edasise arengutee. TNG Tornikõne või muu avaliku esinemise sündmuse puhul võib hinnatavaks tegevuseks olla ka kõnepidajate vaatlus ja õpitud teooriale tugineva tagasiside andmine.




